ขอสอบถามหน่อยค่ะพอดีเพิ่งคลอดน้องได้ 1m10d แล้วเมื่อคืนมีอะไรกับแฟนแล้วแฟนหลั่งใน สามารถกินฉุกเฉินได้มั้ยค่ะหรือทำไงดี กลัวท้องค่ะ
สวัสดีค่ะ หากหลังคลอดไม่ได้ให้นมลูก ระยะเวลาที่จะเกิดการตกไข่และมีโอกาสตั้งครรภ์ต่อได้คือประมาณ 4-6 สัปดาห์ แต่หากได้ให้นมลูกอย่างสม่ำเสมอ การตกไข่และโอกาสในการตั้งครรภ์ต่อจะนานกว่านี้ ขึ้นกับระยะเวลาที่ให้นมบุตรด้วยว่านานเท่าใด โดยส่วนใหญ่จะนานกว่า 20 สัปดาห์ บางรายอาจนานเป็นปีได้ดังนั้น หากไม่ได้นมลูกหรือให้ไม่สม่ำเสมอ การมีเพศสัมพันธ์ที่ 1 เดือน 10 วัน ก็จะมีโอกาสตั้งครรภ์ได้ ดังนั้น อาจพิจารณาทานยาคุมฉุกเฉินค่ะ โดยควรให้เร็วที่สุดหลังจากที่มีเพศสัมพันธ์ หลังจากนั้น หากจะมีเพศสัมพันธ์ ควรใช้ถุงยางอนามัยไปก่อน และรอจนกว่าจะมีประจำเดือนมา แล้วจึงเริ่มคุมกำเนิดด้วยวิธีต่างๆ ที่มีประสิทธิภาพต่อไปแต่หากยังให้นมลูกอยู่ทุกวัน และประจำเดือนยังไม่มา โอกาสในการตั้งครรภ์ถือว่ายังน้อยอยู่ อาจไม่จำเป็นต้องทานยาคุมฉุกเฉินก็ได้ แต่หลังจากนี้ หากมีเพศสัมพันธ์ ก็ควรใช้ถุงยางอนามัยไปก่อนเช่นกัน และหลังจากนั้นประมาณ 2 สัปดาห์ ควรตรวจหาการตั้งครรภ์ดู หากตรวจไม่พบ ก็ควรหาวิธีคุมกำเนิดที่มีประสิทธิภาพสูงต่อ โดยหากยังให้นมลูกอยู่ ควรเลือกวิธี เช่น การฉีดยาคุมกำเนิด (ชนิดที่ฉีดทุก 3 เดือน) ยาฝังคุมกำเนิด หรือยาเม็ดคุมกำเนิดชนิดที่เป็นฮอร์โมนเดี่ยว เช่น ยี่ห้อ exluton, dailyton, cerazette เป็นต้น เพื่อไม่ให้กระทบกับการหลั่งน้ำนม